Vakbonde verwerp Eskom se aanbod | Maroela Media
Al die erkende vakbonde by Eskom het Woensdag die kragverskaffer se salarisaanbod van 4,7% verwerp.
Die National Union of Mineworkers (NUM), National Union of Metalworkers of South Africa (Numsa) en Solidariteit het in 'n gesamentlike verklaring gesê hulle het lank oor Eskom se aanbod gedebatteer.
Waar Eskom aanvanklik geen verhoging aangebied het nie, het die instelling vandeesweek 'n vierjaar-loonooreenkoms met 'n gewaarborgde verhoging gelykstaande aan inflasie aangebied. Vir 2018 is die aanbod 4,7% en dan 'n inflasiegebaseerde verhoging elke jaar daarna vir die volgende vier jaar.
"Ons het met Eskom se bestuur vergader en as vakbonde het ons ons standpunte gekonsolideer en ons omvattende eise aan Eskom voorgelê," lui die verklaring.
"Ons glo as Eskom ons voorstel aanvaar, sal dit hom uit sy huidige finansiële krisis red, terwyl hy ook die salariskwessies van ons lede hanteer."
Die vakbonde het geen bykomende inligting oor die eise bekendgemaak nie en gesê dit is 'n "delikate proses" wat nie deur die media onderhandel moet word nie.
Die vakbonde vergader Donderdag om 10:00 met Eskom om die eise te bespreek.
Wat se die Uwe CR? Waar is die Staat President? Hoekom so stil? Lyk baie mooi vir bellegers CR?
Sien eskom vra nou vir 30% verhoging so ons moet weer die gelag betaal
4.7% is beter as niks. Die union se fat cats is ook nooit tevrede met niks nie. Hulle veroorsaak net chaos!!! Wees bly julle kry iets. Baie mense wat ek ken het 2 jaar of langer terug verhoging gekry en hulle is dankbaar hulle het tenminste nog 'n werk.
Ek wens ons kan ons eie tuisland by die regering kry waar ons wind en sonkrag kan gebruik, wat alklaar goedkoper is as ons krag, waar die kragmonopolie van die regering nie op ons afgedwing word nie.
Was 'n vergadering regtig nodig om te besef die vakbonde en sy mense gaan net die aanbod van die hand wys? Hulle het die oorhand. En dit pas so reg in Eskom se kraal want hul soek 'n verskoning om tariewe te verhoog.